Väkivalta ja presidentti Erdoganin puhdistusaalto ajavat Turkin kaaokseen ja talouslamaan.

Turkin viranomaiset jatkoivat tiistaina uuden vuoden yönä istanbulilaiseen Reina-yökerhoon iskeneen terroristin etsintöjä. Poliisilla on hallussaan ampujan sormenjäljet, mutta hänen henkilöllisyyttään ei tunneta. Poliisilähteiden mukaan ampujaksi epäilty saattaa olla kotoisin Keski-Aasiasta, mahdollisesti Uzbekistanista tai Kirgisiasta.

Tutkijoiden mukaan ampujan toiminta vaikuttaa ammattimaiselta.

”Hyökkääjä oli päättäväinen, sitoutunut, käytännöllinen ja kylmäverinen ammattilainen, joka osasi toimia tehokkaasti”, sanoi turkkilainen terrorismin asiantuntija Abdullah Ağar.

Valtaosa yökerhoiskussa kuolleista 39 ihmisestä oli kotoisin Lähi-idästä. Uhreista 13 oli turkkilaisia.

Terroristijärjestö Isis ilmoittautui maanantaina iskun tekijäksi. Järjestön mukaan ”kalifaatin sankarillinen sotilas” hyökkäsi yökerhoon, jossa ”kristityt viettivät luopioiden juhlapäivää”.

Tekijän epäillään kuuluvan samaan Isisin soluun, jota syytetään kesäkuussa tehdystä iskusta Istanbulin Atatürkin kansainväliselle lentokentälle.

Uuden vuoden hyökkäys oli jatkoa toista vuotta jatkuneelle väkivallan kierteelle. Isis ja kurdien terroristijärjestöt ovat iskeneet poliiseja, armeijaa ja siviilejä vastaan eri puolilla maata. Turkissa tehtiin viime vuonna parikymmentä terrori-iskua ja yksi epäonnistunut vallankaappausyritys. Niissä on kuollut yhteensä reilusti yli 500 ihmistä.

Samaan aikaan hallitus vainoaa muslimisaarnaaja Fethullah Gülenin kannattajia eli gülenistejä, joita syytetään heinäkuun vallankaappausyrityksestä. Puhdistusaalto koskee yli 200 000 ihmistä. Noin 115 000 on erotettu viroistaan, 83 000 on pidätetty ja 42 000 istuu vankilassa.

Turkin ilmapiiri on erittäin jännittynyt. Nationalismi ja uskonnollinen ääriajattelu yleistyvät. Joulukuun lopulla sosiaalisessa mediassa levitettiin viestejä, joissa uuden vuoden juhliminen tuomittiin islamin vastaiseksi. Samanlaisia viestejä luettiin kymmenissätuhansissa moskeijoissa eri puolilla maata.

Kiihtyvä väkivalta uhkaa ajaa Turkin talouden lamaan. Bruttokansantuote supistui heinä–syyskuussa 1,8 prosenttia eli selvästi enemmän kuin odotettiin. Vienti on supistunut vuodessa seitsemän prosenttia, ja liira on menettänyt lähes viidenneksen arvostaan. Työttömyys kasvaa ja köyhyys lisääntyy.

Taantuma koettelee varsinkin matkailua, josta saadut tulot romahtivat viime vuonna jopa 40 prosenttia. Länsimaiset turistit ovat kaikonneet. Tilalle on tullut jonkin verran matkailijoita arabimaista, mutta se ei riitä korvaamaan tappioita.

Istanbulin hotellit ovat puolityhjiä. Välimeren rannikolla monet hotellit ja ravintolat ovat joutuneet lopettamaan toimintansa toistaiseksi.

Myös suomalaisten kiinnostus Turkkia kohtaan on vähentynyt. Turkki oli vielä 2015 suomalaisturistien kolmanneksi suosituin matkakohde Kanariansaarten ja Kreikan jälkeen, mutta nyt se ei mahdu enää kymmenen suosituimman joukkoon.

Turkin talouselämä on muutenkin varpaillaan, sillä vallankaappausyrityksen jälkeen julistettu poikkeustilalaki antaa hallitukselle oikeuden takavarikoida yrityksiä ja erottaa niiden johtajia.

Lakia on käytetty mielivaltaisesti hyväksi. Hallitus on ottanut haltuunsa satoja yrityksiä, joita on syytetty yhteyksistä gülenisteihin. Monet yhtiöt on pakotettu lopettamaan toimintansa ilman oikeuden päätöstä.

Presidentti Erdoğan saa syyttää väkivallasta itseään.

Presidentti Recep Tayyip Erdoğan vannoo kostoa. Hän niputtaa yhteen kaikki vastustajansa kurdeista Isisiin ja gülenisteista länsimaista elämäntapaa suosiviin liberaaleihin.

Erdoğan saa kuitenkin syyttää väkivallasta itseään. Turkki on ajautunut hänen johdollaan kahden rintaman sotaan kurdeja ja Isisiä vastaan.

Turkin tilanne näytti rauhoittuvan keväällä 2013, kun Kurdistanin työväenpuolueen PKK:n vankilassa istuva johtaja Abdullah Öcalan aloitti rauhantunnustelut hallituksen kanssa. Toivo rauhasta virisi. Neuvottelut eivät kuitenkaan johtaneet sopimukseen.

Samaan aikaan Erdoğan antoi jihadistien kuljettaa aseita ja taistelijoita Syyriaan. Tilanne kärjistyi 2015, kun Turkki aloitti sotilasoperaation Isisiä vastaan ja pommitti PKK:n asemia Pohjois-Irakissa. Syyriassa Turkki on päätynyt samaan rintamaan Venäjän ja Iranin kanssa.